laion/Wikipedia-Exotic huggingface dataset:
מכון סת"ם

מכון סת"ם (ספרי-תורה, תפילין, מזוזות) הוא ארגון או עסק שמתמחה בשיווק הפצה וייצור של ספרי תורה תפילין ומזוזות. לרבים מהמכונים ישנה תעודת כשרות מגוף כשרות או מרבנים המעידים שהסחורה שהעסק מייצר או משווק היא כשרה על פי כללי ההלכה. בהלכה היהודית יש דינים והלכות רבים המהווים בסיס לכתיבת ספרי תורה תפילין ומזוזות כשרים, ובנוסף, לכל אחד מהם דינים המיוחדים לו. וכן הגדרות רבות למי שראוי ומתאים לכותבם. לאורך השנים תפקיד חשוב זה של הסופר, היה באחריותו של רב הקהילה, שפעמים רבות היה משמש בעצמו גם כשוחט מוהל וסופר. עם התפתחות המסחר הגלובלי, רבו יצרני וסופרי סת"ם בעולם, שלא תמיד היו מוכרים לצרכנים. ועקב כך נגרמו מכשולות רבים שבחלקם קרו עקב חוסר מיומנות של חלק מסופרי הסת"ם בעבודתם הקדושה, או סופרי סת"ם שאינם ראויים למלאכה זו. בתקופתו של החתם סופר, תיקן תקנה יחד עם רבנים נוספים (הרב יוסף שאול נתהנזון, ועוד), שלכל סופר סת"ם יהיה צורך בהסמכה מיוחדת על ידיעתו בהלכות הנחוצות, ובלי זה לא יוכל למכור את תשמישי הקדושה: אני פוקד על כל תלמידי המחויבים לשמוע בקולי שמיום הדפסת ספר קסת הסופר ... לא יתנו רשות וכתב קבלה לשום סופר כי אם למי שיהיה בקיא בספר הזה... וסופר שאינו בקיא בספר הזה יופסל מאומנתו — הסכמת החתם סופר לספר קסת הסופרוראה גם בהסכמות מעוד רבנים שם תקנה זו התקבלה ברבות מקהילות ישראל. כבר בשנת ה'תרצ"ה הוקם בוורשה ארגון בשם "שומרי סת"ם" שתפקידו היה לתת תעודות הסמכה לסופרים. וכיום, כדי להקל על המתעסקים במלאכה זו, הוקמו מכוני סת"ם, במטרה לקיים שיעורים הלכתיים ומקצועיים לסופרי סת"ם כדי להכשירם וללמדם את מלאכת הכתיבה כראוי, כשהמכונים מעניקים תעודות הסמכה לתלמידים שסיימו בהצלחה את הלימודים והמבחנים. עקב בעיות כשרות שהתעוררו בקלף שעליו כותבים ספרי תורה, פורסמו בשנת ה'תשס"א 2001 מודעות בחתימותיהם של רבנים חשובים ובראשם הרב וואזנר, ומאוחר יותר גם על ידי בד"ץ העדה החרדית, שלא לקנות קלף ללא אישור כשרות ממכון העוסק בכך. בחלק מהמכונים הגדולים קיימת תצוגה של תשמישי קדושה ואופן יצורם, וכן תשמישי קדושה ומזוזות ועוד שנפסלו הלכתית משימוש. ניתן שירות במכונים מסוימים, להכין סימן רישום - כמין טביעת אצבע - לספרי התורה, ובמקרה של גניבה יוכלו לזהות למי שייך ספר התורה לפי הסימן המתועד במכון. בבסיס הרבנות הצבאית בצריפין פועל מכון סת"ם המיועד לבחינת תשמישי קודש בבתי הכנסת הפזורים ברחבי צבא הגנה לישראל. מכונים הפועלים לייצר את בתי תפילין והקלף לצורך כתיבת כתבי קודש, כפי דקדוקי ההלכה והמנהגים השונים. מכונים מיוחדים להגהת סת"ם באופן ידני וממוחשב, כשחלקם אף מציעים שירות לבדיקה והגהה בבית הלקוח. מכונים ייעודיים למכירת ציוד לסופרים, כמו קלף, דיו, עצי חיים לספרי תורה וכדומה, מכונים למסחר בסת"ם, ומכירת תשמישי קדושה נוספים, כגון בתים לתפילין ומזוזות, תיקים לטלית ותפילין, ועוד. מכונים המתמקדים בהוצאה לאור של ספרות נרחבת וספרי הלכה ושו"ת שונים בהלכות סת"ם. בדיקת מזוזות, תפילין וספרי תורה מי מתאים להיות סופר סת"ם באתר האקדמיה התורנית לומדים למקור הציטוט: רבי שלמה גאנצפריד, קסת הסופר חלק א', תרל"א, באתר היברובוקס תעודת זהות לספר תורה באתר התאחדות בתי הכנסת מדור הסת"ם של צה"ל, באתר צה"ל, 4 במאי 2021 ערך זה הוא קצרמר בנושא יהדות. אתם מוזמנים לתרום לוויקיפדיה ולהרחיב אותו.
קראם

האם התכוונתם ל... אישים בארטלי קראם (Crum;‏ 1900–1959) – משפטן אמריקאי ג'ורג' קראם (מלחין) (Crumb;‏ 1929–2022) – מלחין אמריקאי דונלד ג'יימס קראם (Cram;‏ 1919–2001) – כימאי אמריקאי זוכה פרס נובל ירחמיאל קראם – רב ודרשן חרדי־ישראלי סטיב קראם (Cram; יליד 1960) – אתלט בריטי אחר קראם (תוכנה) (אנ') (Cram) – תוכנה למערכות הפעלה של חברת אפל המאפשרת לתרגל פתקי בזק (ראו פתק בזק (כלי עזר לימודי)) סראם (אנ') (Seram, מאוית גם Ceram; אי באינדונזיה)
דיוויזיית האבטחה ה-286 (ורמאכט)

דיוויזיית האבטחה ה-286 (בגרמנית: 286. Sicherungs-Division) הייתה דיוויזיית אבטחה עורפית בוורמאכט במהלך מלחמת העולם השנייה. היחידה נפרסה באזורי הכיבוש הגרמני בברית המועצות, באזור העורפי של קבוצת ארמיות מרכז. היא הייתה אחראית לפשעי מלחמה וזוועות רחבי היקף, כולל מותם של אלפי אזרחים סובייטים. דיוויזיית האבטחה ה-286 הוקמה ב-15 במרץ 1941 סביב גורמים של דיוויזיית הרגלים ה-213, בתחילה עם רגימנט רגלים אחד (354). עד 1942 צורפו עוד שני רגימנטים של אבטחה, ה-61 (שהורכב ממטה Landesschützen-Regiment 61) וה-122. מגוון יחידות הוכפפו לדיוויזיה במהלך קיומה, כולל גדודי חיילים רוסיים ומפברואר 1944 רגימנט הגרנדירים ה-638, המורכב ממתנדבים צרפתים, ה-LVF. במהלך תקופה זו הוצבה הדיוויזיה תחת פיקוד הארמייה הרביעית, שם מילאה תפקידי כיבוש, ניצול כלכלי ומטלות ביטחוניות באזורים העורפיים. היא הייתה מעורבת בפעולות ענישה נגד האוכלוסייה המקומית: פעולות אלו בוצעו באכזריות קיצונית (בסך הכל איבדה בלארוס עד רבע מאוכלוסייתה במהלך הכיבוש הגרמני). הנאשם במשפטי מינסק לאחר המלחמה, פול אייק, הצהיר כי יצא להקים ולאחר מכן לחסל גטו בעיירה אורשה באחריות הדיוויזיה. ביוני 1944, הארמייה הרביעית כותרה על ידי כוחות סובייטים במהלך שחרור בלארוס הסובייטית, מבצע בגרטיון. דיוויזיית האבטחה ה-286 נדרסה והושמדה בסביבת אורשה. שרידיה אורגנו מחדש בסוף אותה שנה בממל כדיוויזיית הרגלים ה-286, שהוקצתה לארמיית הפאנצר השלישית; היא הושמדה שוב בנויקוהרן במהלך הקרבות בזמלנד לקראת סוף המלחמה. גנרל-לויטננט קורט מילר (15 במרץ 1941 – 15 ביוני 1942) גנרל-לויטננט יוהאן-גיאורג ריכרט (15 ביוני 1942 – 1 בנובמבר 1943) גנרל-לויטננט הנס אושמן (1 בנובמבר 1943 – 5 באוגוסט 1944) גנרל-לויטננט פרידריך-גאורג אברהרדט (5 באוגוסט 1944 – 17 בדצמבר 1944) דיוויזיית האבטחה ה-286 באתר lexikon-der-wehrmacht (בגרמנית)
יריד תעסוקה

יריד תעסוקה הוא אירוע שבו מעסיקים ומגייסים מוסרים מידע לעובדים פוטנציאליים. מחפשי עבודה משתתפים בירידי עבודה כדי לדבר פנים אל פנים עם מעסיקים פוטנציאליים, למלא קורות חיים ולשאול שאלות לגבי התפקידים השונים הזמינים. בנוסף לאירועים המתקיימים באופן פרונטלי, ישנם גם ירידי תעסוקה מקוונים, הנותנים למחפשי עבודה דרך וירטואלית ליצור קשר עם מעסיקים פוטנציאליים. ביריד תעסוקה מחפשי עבודה באים כדי להיפגש עם מעסיק, לנסות להתבלט על פני מועמדים אחרים ולקבל סקירה כללית על איך זה לעבוד בחברה או במגזר שנראה מעניין למועמד. יריד תעסוקה בדרך כלל כולל שולחנות או דוכנים של חברה או ארגון שבהם ניתן למסור קורות חיים ולהחליף כרטיסי ביקור. לעיתים קרובות היריד מתקיים בחסות מרכזי קריירה שונים, עירייות וחברות השמה. במכללות ואוניברסיטאות, ירידי תעסוקה משמשים בדרך כלל לגיוס למשרות סטונדט. היריד נותן מיקום מרכזי לסטודנטים לפגוש מעסיקים ולבצע ראיונות ראשוניים. חברות גיוס כח אדם מדברות עם סטודנטים על ציפיות ועונות על שאלות הקשורות לתנאי הקבלה ולניסיון הדרוש למשרה. ירידי תעסוקה מקוונים מתקיימים באמצעות פלטפורמה וירטואלית המאפשרת למעסיקים לדבר עם עובדים פוטנציאליים. בהתאם לפלטפורמה שבה נעשה שימוש, יריד תעסוקה וירטואלי עשוי לכלול שירותים כגון שיחות וידאו, צ'אטים, חומר להורדה ועוד. מחפשי עבודה עשויים ללכת ליריד פרונטלי, גם לאחר שהגישו מועמדות מקוונת לתפקידים. תעסוקה מעסיק JACQUELYN SMITH . 11 tips to get something useful out of a job fair . http://www.businessinsider.com/how-to-get-the-most-out-of-job-fairs-2014-3 (accessed October 2014). NorthWestern University Division of Student Affairs. How to work a career fair."How to Work a Career Fair: University Career Services - Northwestern University". אורכב מ-המקור ב-2014-10-30. נבדק ב-2014-10-30. (accessed October 2014). "Job fair draws most seniors in event's history".. CNN. Retrieved 2012-07-25. http://edition.cnn.com/2009/US/04/23/wtja.economy.jobs/index.html מדיה וקבצים בנושא יריד תעסוקה בוויקישיתוף
Chebfun

Chebfun היא חבילת תוכנה חופשית כתובה במאטלאב שמיועדת לחישובים נומריים עם פונקציות ממשיות. החבילה מממשת אלגוריתמים שמקרבים פונקציות בעזרת פולינומי צ'בישב. החבילה מפותחת החל משנת 2002 באוניברסיטת אוקספורד, והפיתוח שלה מובל על ידי פרופסור ניק טרפטן (אנ'). החבילה מאפשרת, בין השאר, לקרב פונקציות, למצוא שורשים של פונקציות, ולפתור משוואות דיפרינציאליות. החבילה נתמכת אך ורק במאטלאב (החל מגרסה R2009b). פולינומי צ'בישב אתר האינטרנט הרשמי של Chebfun ערך זה הוא קצרמר בנושא מתמטיקה ובנושא מדעי המחשב. אתם מוזמנים לתרום לוויקיפדיה ולהרחיב אותו.
הדיוויזיה ה-286 (ורמאכט)

הדיוויזיה ה-286 (בגרמנית: 286. Infanterie-Division) הייתה דיוויזיית חיל רגלים של הוורמאכט שלחמה במלחמת העולם השנייה. דיוויזיית הרגלים ה-286 הוקמה ב-17 בדצמבר 1944 ליד ממל באזור ארמיית הפאנצר השלישית על בסיס דיוויזיית האבטחה ה-286, אולם הדיוויזיה לא הושלמה במלואה. הדיוויזיה שהוקמה חלקית שימשה להרחבת עמדות הביצורים בין פרנקפורט על האודר לפירסטנברג. במרץ 1945 השתתפה הדיוויזיה בקרבות ההגנה היקרים בעמדות הביצורים. באפריל 1945 נסוגה הדיוויזיה דרך Brieskow - Finkenheerd ו-Müllrose באזור שמדרום מזרח לברלין. הדיוויזיה הושמדה ליד נוקוהרן, אולם מטה הדיוויזיה שימש בשווינמינדה להקמת דיוויזיית האימונים ה-286 תחת הארמייה התשיעית. גנרל-לויטננט פרידריך-גאורג אברהרדט (17 בדצמבר 1944 – 26 בדצמבר 1944) גנרל-לויטננט וילהלם תומאס (26 בדצמבר 1944 – 26 בינואר 1945) אוברסט וילי שמידט (26 בינואר 1945 – 31 בינואר 1945) גנרל-מיור אממו פון רודן (31 בינואר 1945 – אפריל 1945) הדיוויזיה ה-286, באתר lexikon-der-wehrmacht (בגרמנית)
ילדים של מישהו אחר

ילדים של מישהו אחר (בגאורגית სხვისი შვილები, "סחבִיסי שבִילֶבּי") הוא סרט קולנוע גאורגי מסוגת המלודרמה משנת 1958. את הסרט ביים תנגיז אבולדזה, אשר גם כתב את התסריט יחדיו עם התסריטאי רזו ג'פרידזה. מהנדס רכבות אלמן ברוסיה הסובייטית, מחפש אחר אישה שתעזור לו לגדל את ילדיו. הוא מציע לחברתו, אבל היא אינה מעוניינת לדאוג לילדים של אישה אחרת. ההתמדה שלו משתלמת, והוא מוצא אישה מתאימה כאישה וכאמא. לרוע המזל, האב הופך להיות נבל אנוכי, וכשחברתו לשעבר מופיעה לפתע, הוא עוזב את משפחתו, מבלי להעיף מבט אחורה. האישה הכועסת מחליטה אף היא לעזוב, אבל כשהיא עומדת לעלות לרכבת, היא רואה את הילדים רצים אחריה, ומחליטה להישאר. "ילדים של מישהו אחר", במסד הנתונים הקולנועיים IMDb (באנגלית) "ילדים של מישהו אחר", באתר AllMovie (באנגלית) "ילדים של מישהו אחר", במסד הנתונים הקולנועיים KinoPoisk (ברוסית)
דיוויזיית האימונים ה-286 (ורמאכט)

דיוויזיית האימונים ה-286 (בגרמנית: Ausbildungs-Division 286) הייתה דיוויזיית חיל רגלים של הוורמאכט שלחמה במלחמת העולם השנייה. דיוויזיית האימונים ה-286 הוקמה באפריל 1945 עבור הארמייה התשיעית, על בסיס דיוויזיית הרגלים ה-286 המנופצת, לרבות מחלקת המודיעין אך ללא מטה הדיוויזיה. הקמת הדיווייזה לא הושלמה. חלקי הדיוויזיה שכבר נוצרה השתתפו בקרב על רמת זילו, הגנו ללא הצלחה על פרנקפורט על האודר ולאחר מכן לחמו בברלין, שם הושמדה הדיוויזיה במהלך הקרב על העיר. גנרל-מיור אממו פון רודן (אפריל – מאי 1945) דיוויזיית האימונים ה-286, באתר lexikon-der-wehrmacht (בגרמנית)
הדיוויזיה ה-220 (האימפריה הגרמנית)

הדיוויזיה ה-220 (בגרמנית: 220. Infanterie-Division) הייתה דיוויזיה של צבא הקיסרות הגרמנית. הדיוויזיה לחמה במלחמת העולם הראשונה, ופורקה עם סיומה. הדיוויזיה הוקמה ב-10 בינואר 1919 בחזית המערבית, והועמדה תחת פיקודו של גנרל-לויטננט הרמן פון באסוויץ. הדיוויזיה השתתפה בקרבות אראס, פלנדריה, קמברה והקרבות בחזית איפר. לאחר המלחמה חזרו חיילי הדיוויזיה לגרמניה, וב-12 בינואר 1919 פורקה הדיוויזיה. Ruhmeshalle unserer Alten Armee. Herausgegeben auf Grund amtlichen Materials des Reichsarchivs, Militär-Verlag, Berlin 1927, S. 66, 113–114.
הדיוויזיה ה-707 (ורמאכט)

דיוויזיית הרגלים ה-707, הידועה גם בשם דיוויזיית האבטחה ה-707, הייתה דיוויזיה של הצבא הגרמני במלחמת העולם השנייה. היא הוקמה במאי 1941, והושמדה על ידי הצבא האדום ביוני 1944. היחידה שימשה בעיקר כדיוויזיית אבטחה עורפית באזורי הכיבוש הגרמני בברית המועצות. היא הייתה אחראית לפשעי מלחמה רחבי היקף, כולל מותם של אלפי אזרחים יהודים. דיוויזיית הרגלים 707 הוקמה במינכן ב-2 במאי 1941, ולאחר מכן עברה אימונים באזור. ההיסטוריון בן ה. שפרד תיאר את היחידה כ"דיוויזיה תת-תקנית ביותר של גל הגיוס ה-15" שגויסה על ידי הצבא הגרמני במהלך המלחמה, כאשר אנשיה היו "מוגבלים יתר על המידה, לא מאומנים ולא מצוידים". דיוויזיית הרגלים ה-707 גם הייתה קטנה בהרבה מהגודל הסטנדרטי של דיוויזיות הרגלים הגרמניות, וכללה רק 5,000 חיילים. כל הקצינים הראשונים של הדיוויזיה, מלבד המפקד שלה עד פברואר 1943, גנרל-מיור גוסטב פון בכטולסהיים (גר'), היו חיילי מילואים. רוב החיילים בדיוויזיה היו מעל גיל 30, והקצינים היו בדרך כלל מבוגרים אף יותר. גנרל פון בכטולסהיים וקצין המבצעים שלו היו נאצים מחויבים עמוקות. באוגוסט 1941 נפרסה דיוויזיית הרגלים ה-707 בחזית המזרחית כדי לבצע את תפקידי האבטחה באזורים הכבושים של ברית המועצות מאחורי קווי החזית של קבוצת ארמיות מרכז. באוקטובר 1941 ערכו אנשי הדיוויזיה תלייה פומבית של חברי מחתרת במינסק, כולל זו של האחות היהודייה בת ה-17 מאשה ברוסקינה. דיוויזיית הרגלים ה-707 ויחידות משטרת הסדר המצורפות רצחו למעלה מ-10,000 אנשים, רובם יהודים, בבלארוס בין אוקטובר לנובמבר 1941. כמעט כל קציני וחיילי הדיוויזיה השתתפו ברצון ברציחות אלה; המספר הקטן שסירב נענש בקלילות. את המבצע הזה יזם פון בכטולסהיים, שהוציא צווים הקוראים במפורש ל"השמדה" ו"הכחדה" של יהודים. יחידות אחרות של הצבא הגרמני ביצעו מעשי הרג דומים. דיוויזיית הרגלים ה-707 המשיכה לבצע את תפקידי האבטחה באזורים הכבושים על ידי גרמניה בברית המועצות למשך שארית 1941 ולאורך 1942 ו-1943. במהלך האביב ותחילת הקיץ של 1942 ניהלה הדיוויזיה מה שנקרא "מבצע נגד פרטיזנים" שנקרא מבצע במברג, שבו נהרגו יותר מ-4,000 אזרחים סובייטים - רובם חקלאים אזרחיים. שפרד כתב שבעוד שדיוויזיות אבטחה גרמניות אחרות גם הרגו מספר רב של אזרחים במהלך פעולות כאלה, לדיוויזיית הרגלים ה-707 היה הרקורד הגרוע ביותר. ההיסטוריון ג'ף רתרפורד ביצע השוואה דומה, ותייג את ה-707 כ"ידועה לשמצה". מינואר 1944 שימשה דיוויזיית הרגלים ה-707 כיחידה קדמית בתפקידי הגנה. ב-23 ביוני, עם תחילתה של מתקפת מבצע בגרטיון הסובייטית הגדולה, היא היוותה חלק מהעתודה של קבוצת ארמיות מרכז. מאוחר יותר ביוני כותרה הדיוויזיה והושמדה על ידי הכוחות הסובייטיים ליד בוברויסק. היא פורקה רשמית ב-3 באוגוסט 1944. הדיוויזיה ה-707, באתר lexikon-der-wehrmacht (בגרמנית) Collections Search - United States Holocaust Memorial Museum, collections.ushmm.org
הדיוויזיה ה-240 (ורמאכט)

דיוויזיית הרגלים ה-240 (בגרמנית: 240. Infanterie-Division z.b.V.) הייתה דיוויזיה למשימות מיוחדות של צבא היבשה הגרמני במהלך מלחמת העולם השנייה. בעוד שלפי שמה היא הייתה יחידה דיוויזיונית, זו הייתה למעשה יחידה ברמת הקורפוס. היא הייתה פעילה רק מאפריל עד יוני 1942. הדיוויזיה ה-240 הוקמה בבילפלד ב-16 באפריל 1942 לצורך פריסה בהולנד הכבושה. המפקד היחיד של הדיוויזיה היה יוזף להמן. לאורך תקופת פעילותה הקצרה, דיוויזיית הרגלים ה-240 פיקחה על דיוויזיית הרגלים ה-82, דיוויזיית הרגלים ה-167 ודיוויזיית הרגלים ה-719. ב-15 ביוני 1942, דיוויזיית הרגלים ה-240, שכבר הייתה למעשה מפקדת קורפוס, שודרגה רשמית וסומנה מחדש כקורפוס ה-88. הדיוויזיה ה-240 באתר lexikon-der-wehrmacht (בגרמנית) Tessin, Georg (1977). "240. Infanterie-Division z.b.V.". Die Landstreitkräfte 201-280. Verbände und Truppen der deutschen Wehrmacht und Waffen-SS im Zweiten Weltkrieg 1939-1945 (בגרמנית). Vol. 8. Osnabrück: Biblio Verlag. pp. 176–178. ISBN 3764810971. Mitcham, Samuel W. (2007). "DIVISION STAFF 240 Z.B.V.". German Order of Battle: 1st-290th Infantry Divisions in WWII. Stackpole Books. p. 298. ISBN 9780811746540.
אוקני

האוּקֶנִי (בלטינית: Ucennii, Ucenni או Iconii) היו שבט גאלי ששכן בעמק רומאנש (אנ'), בהרי האלפים, בדרום מזרח צרפת של ימינו, בתקופת הברזל. הם מוזכרים כאוקני (uceni, ucermi גם) על ידי פליניוס הזקן (המאה ה-1 לספירה) ועל ההטרופאום אלפיום כאחד מהשבטים האלפינים. שמם שם מצוין כ-אוקנוס (גם cennos sennos ,scennos) על ידי ההיסטוריון הרומי לוקיוס אנאוס פלורוס. הצורה Ikónioi (Ἰκόνιοι) שניתנה על ידי סטראבון (תחילת המאה ה-1 לספירה) היא ככל הנראה גרסה של השם האתני. משמעות השם נותרה מעורפלת, אם כי ככל הנראה מדובר במקור קלטי. ניתן להשוות את זה עם המילה העליונה אוקנה בגלטיה. שבט האוקני חיו כאמור בעמק רומאנש, באזור אוזאן. הטריטוריה שלהם הייתה ממוקמת דרומית לגראיוקלי, מערבית לבלאקי, סגובי ובריגיאני, צפונית ל-Tricorii, ומערבית לוורטמוקורי (Vertamocorii (Narbonensis)) ולאלוברוגים. ישובים ידועים בקטוריסיום (Le Bourg-d'Oisans),Mont-de-Lan, ו-Durotincum (ליד La Grave ו-Villar-d'Arêne). הם מוזכרים על ידי פליניוס הזקן כאחד מהשבטים האלפיניים שנכבשו על ידי רומא בשנים 16–15 לפני הספירה, וששמו נחקק על הטרופאום אלפיום.(אנ') (הוא מזכרת ניצחון רומי (tropaeum) לחגיגת ניצחונו המכריע של הקיסר אוגוסטוס על השבטים שאכלסו את האלפים) Pliny (1938). Natural History. Loeb Classical Library. תורגם ע"י Rackham, H. Harvard University Press. ISBN 978-0674993648. Strabo (1923). Geography. Loeb Classical Library. תורגם ע"י Jones, Horace L. Harvard University Press. ISBN 978-0674990562. Barruol, Guy (1969). Les Peuples préromains du Sud-Est de la Gaule: étude de géographie historique. E. de Boccard. OCLC 3279201. Falileyev, Alexander (2010). Dictionary of Continental Celtic Place-names: A Celtic Companion to the Barrington Atlas of the Greek and Roman World. CMCS. ISBN 978-0955718236. Graßl, Herbert (2006). "Ucenni". Brill's New Pauly. doi:10.1163/1574-9347_bnp_e1223950. Talbert, Richard J. A. (2000). Barrington Atlas of the Greek and Roman World. Princeton University Press. ISBN 978-0691031699. Pliny. Naturalis Historia, 3:20; Corpus Inscriptionum Latinarum 5:7817. Florus. Epitome, 2:22:4. Falileyev 2010, s.v. Ucennii. Barruol 1969, p. 41. Barruol 1969, pp. 320–323. Graßl 2006. Talbert 2000, Map 17: Lugdunum. Barruol 1969, p. 322. Pliny. Naturalis Historia, 3:20.
חטיבת חשמונאים

חטיבת חשמונאים (מוכרת גם בשם: החטיבה החרדית) היא חטיבה צה"לית בהקמה המיועדת עבור בני הציבור החרדי. החטיבה צפויה לכלול כ-3,000 לוחמים. החטיבה הוקמה על רקע פרוץ מלחמת חרבות ברזל ועל רקע פסיקת בג"ץ בנוגע לגיוס בני הישיבות והליך חקיקת חוק הגיוס. ביוני 2024 פורסם כי הרמטכ"ל אישר את התוכנית להקמת החטיבה החרדית בצה"ל שתכלול 3,000 לוחמים. החטיבה תכלול שלושה גדודים של חיילים חרדים, שניים מהם גדודי חי"ר סדירים הכוללים שירות מלא, ועוד גדוד מילואים חרדי (שלב ב) בהכשרת רובאי 05 שישודרג ל-07. הכשרת לוחמי המילואים החרדים תארך כשלושה חודשים, ותהיה ברמת רובאי 05. לאחר מכן הם ישוחררו ויזומנו על פי צורכי הצבא. סגל הפיקוד של החטיבה הונחה על ידי האלוף דוד זיני, מפקד פיקוד ההכשרות והאימונים, ש"מפקדים מהציבור הדתי-לאומי יצטרכו ללמוד לא להביא את הערכים של הרב קוק לחטיבה, ולא להתנצח בהשקפה עם הבחורים החרדים". עוד קבע כי סגל הפיקוד יורכב מ"חרדים עם טלפונים כשרים". הרב אייל קרים, הרב הראשי לצה"ל, אמר בכנס ההכנה לקראת הקמת החטיבה כי "בכל הנושאים הדורשים מעבר בבסיסים שיש בהם בנות, נתייעץ עם ההנהגה החרדית". את התוכנית הובילו ראש אכ"א האלוף יניב עשור ומפקד פיקוד ההכשרות והאימונים ומפקד הגיס המטכ"לי האלוף דוד זיני, לצד רבנים מהציבור החרדי. הוסכם כי החטיבה לא תכלול נשים, וגם לא דתיים לאומיים, כמו כן תהיה לה ועדת קבלה מיוחדת שתוודא שאכן החיילים הם חרדים, וכל המפקדים יהיו דתיים. להקמת החטיבה חברו מס' גורמים במגזר החרדים המנוסים בתחום וביניהם הרב דוד לייבל, רבני עמותת נצח יהודה שייסדו את המסלולים החרדים בצה"ל ואנשי חינוך נוספים. כחלק מהתהליך ההקמה פורסם כי האלוף דוד זיני נפגש עם הרב אשר וייס פוסק חרדי מקובל ורבני עמותת נצח יהודה לדון בנושא החטיבה. במהלך פגישה עם הרב דוד לייבל לצורכי הקמת החטיבה החרדית, הותקפו האלוף זיני, וראש חטיבת תכנון ומנהל כח האדם תא"ל שי טייב על ידי עשרות חרדים קיצוניים שהקיפו את רכבם, זרקו לעברם חפצים ובקבוקים וקראו קריאות נאצה. שר הפנים משה ארבל וחברי כנסת נוספים גינו את התוקפים. ב-18 ביולי 2024 אישר שר הביטחון יואב גלנט את המלצת צה"ל להוצאת צווים ראשונים לבני המגזר החרדי החל מיום ראשון, שלושה ימים לאחר מכן, כאשר שליחת הצווים תתבצע בשלוש פעימות שבכל אחת מהן יישלחו כ-1,000 צווים ראשונים לבני 18–26 מהציבור החרדי. תחל'ס דביר עמר, חטיבה עם אמונה, באתר ערוץ 7, 27 ביוני 2024 חטיבת חשמונאים באתר משרד הביטחון (הקישור אינו פעיל, 13 באוקטובר 2024) החטיבה החרדית החדשה בצה"ל: זו ההוראה שתינתן למפקדים מהציונות הדתית, באתר ערוץ 7, 18 ביולי 2024 צה"ל אישר: תוקם חטיבה חרדית של כ-3,000 לוחמים, באתר ערוץ 7, 13 ביוני 2024 בלי נשים, עם ועדת קבלה ומפקדים דתיים: חטיבה חרדית תוקם בצה"ל, באתר כיפה, 13 ביוני 2024 אור גואטה, ‏צה"ל אישר הקמת חטיבה לוחמת לכ-3,000 חיילים חרדים, באתר דבר העובדים בארץ ישראל, 13 ביוני 2024 יואלי ברים, פגישה סודית של הרב אשר וייס עם האלוף זיני ורבני עמותת נצח יהודה, באתר טוויטר, ‏26.7.24 עקיבא ווייס, החטיבה החרדית החדשה בצה"ל: "אם מישהו יירד ברמה הרוחנית - נעשה תחקיר", באתר כאן – תאגיד השידור הישראלי, 18 ביולי 2024 יקי אדמקר‏, המערכת הפוליטית סוערת אחרי תקיפת הקצינים בבני ברק: "לא יהודי ולא ישראלי", באתר וואלה, 16 ביולי 2024 גלנט אישר: 1,000 צווים יישלחו לחרדים ביום ראשון, באתר ערוץ 7, 18 ביולי 2024
טרפל סופוט

טרפל סופוט (בפולנית: Trefl Sopot) היא קבוצת כדורסל פולנית מסופוט המשחקת בליגת העל הפולנית בכדורסל והיורוקאפ. הקבוצה נוסדה כמחליפתו של מועדון פרוקום סופוט, שעזב את העיר לגדיניה ב-2009 ושינה את שמו לארקה גדיניה. המועדון נוסד ב-2009 לאחר שקבוצת פרוקום סופוט עברה לגדיניה. בעונתה הראשונה הגיעה הקבוצה למקום הרביעי בליגת העל הפולנית בכדורסל וכעבור עונה כבר השתתפה ביורוצ'לנג', אם כי הודחה בשלב המוקדמות. ב-2012 ו-2013 זכתה סופוט בגביע הפולני ובסופר קאפ, ובעונת 2011/12 הגיעה לגמר הפלייאוף מול קודמתה אסקו גדיניה, לה הפסידה 3–4 בסדרת הטוב מ-7. בעונת 2012/2013 השתתפה הקבוצה ביורוקאפ, אך הודחה בשלב הבתים. מאז נכנסה הקבוצה לעשור של בינוניות, כשלא העפילה לגמר הליגה או הגביע במשך תשע שנים רצופות. בעונת 2021/2022 השתתפה סופוט ביורופקאפ והעפילה עד לשלב הבתים השני. ב-2023 זכתה הקבוצה בגביע הפולני בפעם השלישית בתולדותיה לאחר ניצחון 91–80 על סטארט לובלין. בנוסף השתתפה הקבוצה בליגה הצפון אירופית אך הודחה בשלב הבתים. בעונת 2023/24 זכתה הקבוצה באליפות פולין לאחר שגברה בסדרת הגמר 4–3 על קינג שצ'צ'ין, על אף שכבר הייתה בפיגור 1–3. ליגת העל הפולנית בכדורסל זכייה (1): 2023/24 סגנות (1): 2011/12 הגביע הפולני בכדורסל זכייה (3): 2012, 2013, 2023 הסופר קאפ הפולני בכדורסל זכייה (2): 2012, 2013 סגנות (1): 2023 ארצות הברית וונטיגו קאמינגס ארצות הברית סטיב זאק סרביה ניקולה רדיצ'ביץ' מדיה וקבצים בנושא טרפל סופוט בוויקישיתוף אתר האינטרנט הרשמי של טרפל סופוט (בפולנית) טרפל סופוט, ברשת החברתית פייסבוק טרפל סופוט, ברשת החברתית אקס (טוויטר) טרפל סופוט, ברשת החברתית אינסטגרם הכר את היריבה - טרפל סופוט, באתר עירוני נס ציונה, 1 בדצמבר 2022
עונת 2024/2025 ביורוקאפ

עונת 2024/2025 ביורוקאפ היא העונה ה-23 של המפעל השני בחשיבותו של תחרות אירופית לקבוצות כדורסל השנייה לאחר היורוליג. העונה נפתחה בספטמבר 2024 ותסתיים בסדרת הגמר בחודש מאי 2025. בטורניר השתתפו 20 קבוצות. הקבוצות חולקו לשני בתים של 10 קבוצות בכל בית, כשכל קבוצה שיחקה פעמיים (בית חוץ) מול שאר קבוצות הבית. 2 הראשונות מכל בית העפילו אוטומטית לרבע הגמר, 4 הנוספות מכל בית התחרו על המקום ברבע הגמר במשחק נוקאאוט בהצלבה מול קבוצה מהבית השני (מקום 3 נגד 6, מקום 4 נגד 5). ה-4 שהעפילו הצטרפו ל-4 שכבר העפילו אוטומטית, והתחרו ברבע גמר גם הוא בשיטת משחק אחד. חצי הגמר והגמר ישוחקו בשיטת סדרות הטובה מ-3 משחקים.
הוראס ריכטר

הוראס ריכטר (1918–2006) היה אספן אמנות ואוצר אמנות. הגלריה שהקים ביפו, ונקראה על שמו, הייתה אחת מן הגלריות החשובות בשנות השבעים והשמונים של המאה ה-20‏. על פעילותו זכה בתואר עמית כבוד של מוזיאון תל אביב לאמנות כהוקרה על תרומתו לקידום האמנות והתרבות בארץ. ריכטר נולד בעיירה מאונט גלעד שבצפון קרוליינה, ארצות הברית, למשפחת מהגרים יהודית מרוסיה, שהחזיקה במטעי האפרסקים הגדולים ביותר בארצות הברית. במהלך שנות החמישים ביקר ריכטר בישראל ובשנות השישים עלה ארצה. בשנת 1970 הקים את 'גלריה הוראס ריכטר' ביפו העתיקה. בין האמנים הישראלים שיצר עמם קשר ניתן למנות את מנשה קדישמן, בני אפרת, ארדין אלטר, פנחס כהן-גן, יעקב אלחנני, עמי שביט, יוכבד וינפלד ונחום טבת. לאחר מותו של ריכטר, בשנת 2006, הידרדר מעמדה של הגלריה ובשנת 2012, בעקבות הפסדים כספיים, היא עברה לפעול בצורה מצומצמת. אתר 'גלריה הוראס ריכטר' ראו: איתי אילנאי, "נא לגעת בבקשה", ידיעות בקעת אונו, 30 במרץ 2012, עמ' 82. ראו: איתי אילנאי, "נא לגעת בבקשה", ידיעות בקעת אונו, 30 במרץ 2012, עמ' 82.
בית החולים אסותא באר שבע

בית החולים אסותא באר שבע הוא בית חולים בבעלות אסותא מרכזים רפואיים השייכת למכבי שירותי בריאות והוא בית החולים הפרטי הגדול בדרום. זהו הסניף הדרומי ביותר של הרשת. בית החולים נמצא ב"מגדל 7" בשדרות יצחק רגר. בית החולים אסותא באר שבע הוקם בשנת 1988. בראשיתו הייתה בו מרפאה כירורגית קטנה בלבד בה בוצעו פעולות ניתוחיות קטנות ובינוניות. מבנה בית החולים הנוכחי שוכן בחלקים מ"מגדל 7" על שטח של כ-5,000 מ"ר וכלל 3 חדרי ניתוח וחדר פעולות אחד. בנוסף היו בו שתי מחלקות אשפוז, אחת מהן לאשפוז יום. בבית החולים מבוצעים מדי שנה כ-12,000 ניתוחים לכ-150,000 מטופלים ופועלים בו כ-140 רופאים מנתחים מומחים. בית החולים צפוי לעבור למבנה חדש ברחוב חיים יחיל בסמוך לתחנת הרכבת המרכזית בעיר שבנייתו החלה בשנת 2021. שטח המבנה החדש עומד על כ-17,000 מ"ר, כולל 7 קומות עיליות וקומה תת-קרקעית לחניון ושירותים לוגיסטיים. באגף הכירורגי נבנו ארבעה חדרי ניתוח ולצידם מחלקות התאוששות, אשפוז ושירותים תומכים כמו מעבדה רפואית ובנק דם. המרכז יכלול שירותי רפואה במגוון תחומים בהם מכון הלב, מכון גסטרואנטרולוגיה, עיניים, פוטותרפיה, מעבדת שינה, טיפול בכאב, גינקולוגיה ומי שפיר כולל ועדה לאישור הפסקת היריון ומרפאה לטיפול בהשמנת יתר. במרכז יטופלו מרבית תחומי הכירורגיה האשפוזית למעט נוירוכירורגיה וניתוחי לב. אגף ההדמיה יכלול מכוני דימות אולטרה סאונד, MRI, מכשיר CT, ממוגרפיה, רפואה גרעינית ובדיקת צפיפות עצם. בדומה לבית החולים סורוקה, המבנה תוכנן לעמידות בפני מתקפת טילים. בית החולים אסותא באר שבע בית חולים אסותא באר שבע, באתר "בתי חולים בישראל" יעקב לוי, לא רק סורוקה: בית חולים "אסותא" חדש יקום בבאר שבע, באתר mynet‏ באר שבע, 13 באוקטובר 2020 אסותא מרכזים רפואיים בבאר שבע עולה לקרקע ומקימה בית חולים חדש, דוברות עיריית באר שבע, 9 במרץ 2021 אבן דרך נוספת בהקמת בית החולים החדש בב"ש, דוברות עיריית באר שבע, 21 בספטמבר 2022